**Kunsten at takke**

’Du skal sige tak’, lyder det fra forældrene til barnet. Taknemlighed er blandt de første dyder, som dyrkes og gror i barndommen. Vokser taknemligheden sammen med barnet, ender det ikke blot som en karakteregenskab i mødet med andre, men kan også ende som en karaktermæssig indstilling i livet.

Typisk vil vi hellere modtage noget end fratages noget. Samtidig kan det være sjovere at give end at modtage. Vi taler om ”glæden ved at give”. Selvom ”tak” kan være et fattigt ord, kan det være lettere at bære rollen som giver. I vores tid er taknemlighed imidlertid ofte udsat for et regnestykke. Vi taler tilmed om taknemlighedsgæld. Hvis du gør mig en tjeneste, vil jeg stå i gæld til dig. Nogle gange er det nok at udvise taknemlighed, men i andre tilfælde synes gengældelse at være påkrævet, hvor man gennem en handling eller taknemlighedsgave undslipper gælden.

Generelt er det meget lettere at takke end at tilgive. Alligevel kan taknemlighed være en vanskelig opgave. Gemt i taknemligheden kan der således ligge en overvindelse. Vi skal eksempelvis overvinde forlegenheden over ikke at kunne gengælde, hvorfor taknemligheden får en plads. Man kan ligefrem stå og trippe for at udmåle gavens værdi i taknemlighed. Vi siger derfor ikke tak men ’mange tak’ eller ’tusind tak’, som en måde hvorigennem taknemligheden kvantificeres. Men taknemlig koster intet og giver ikke andet tilbage til giveren end glæden ved modtagelsen. Taknemlighed er derfor gengældt glæde. Dog stikker taknemligheden ofte dybere. Taknemlighed er ikke blot glæden ved at modtage noget, men selve det at blive set og modtaget af nogen.

Man kan foranlediges til at tro, at der er en sammenhæng mellem det at give og modtage. Hvis man ufølsomt og egoistisk undlader at give i ord og handling, kan det pludselig virke fremmed at sige tak for noget, som man ikke selv var i stand til at give andre. Mere præcist er egoistens utaknemlighed koblet til en manglende anerkendelse af det, han skylder sine medmennesker. Hvis taknemlighed er en dyd, må det set herudfra kobles til gavmildhed. Taknemlighed avler gavmildhed og gavmildhed avler taknemlighed.

Når vi er taknemlige, ser vi årsagen til vores glæde hos andre. Er vi utaknemlige, vil vi egoistisk alene finde årsagnet til vores glæde hos os selv.

Bedst begriber vi taknemligheden, hvis vi griber ud efter dens modsætning. Utaknemlighed er ikke blot den manglende evne til at modtage, men som vigtigste pointe er den også en manglende evne til at give lidt af den glæde tilbage, som vi har fået eller har følt. Egoisten suger glæden ud af andre og tror at kunne gemme den til svære tider. Men det kan i stedet blive en byrde som savner forløsning. Utaknemlighed kan næres af gammelt nag. Derfor taler vi om at bære nag, som er tæt forbundet med utak og en karaktermæssig utaknemlighed. Taknemlighed er derimod ikke bare et forsøg på at give noget tilbage, men også at give, alene fordi man reelt er taknemlig. Taknemlighed er glæden over at ville glæde og kunne glædes.

Interessant er det også, hvordan taknemlighed kan være en pligt, men aldrig en ret. Det giver ikke mening at kræve andres taknemlighed. Samtidig giver taknemlighed ikke ret til at gøre noget. Men taknemlighed kan give frihed til at være noget. Taknemligheden forløser en spænding hos den ene part, samtidig med at man rækker ud til den anden part. Taknemlig koster ikke noget, som man siger. Men man kan heller ikke kræve at få noget tilbage for taknemligheden. Taknemlighed er aldrig primært en ’noget-for-noget-logik’. Grundlæggende kræver eller opkræver taknemlighed ikke noget, men skaber og giver noget.

Men taknemlighed er ikke kun en dyd i forholdet til andre mennesker. Taknemlighed kan også være et udtryk i forhold til egen eksistens, den afdøde, naturen og for nogle kan det være Gud. Kort sagt, en universel taknemlighed. Intet menneske har ved livets begyndelse anmodet om at eksistere. Livet er som sådan en gave, som giver plads til den mest grundlæggende form for taknemlighed.

Der kan opstå en taknemlighedens lejlighed ved jul, fødselsdage, festdage og når vi hjælper hinanden. Der kan således opstå en grund til at takke, men dybest set har taknemligheden altid en grund at fæste sig ved.